A TANÁCS 2011/2006/EK RENDELETE
(2006. december 19.)
a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendelet, az cukorágazat piacának közös szervezéséről szóló 318/2006/EK rendelet, és a Közösségen belül a cukoripar szerkezetátalakítására szolgáló ideiglenes rendszer megállapításáról szóló 320/2006/EK rendelet Bulgária és Románia Európai Unióhoz történő csatlakozása tekintetében történő kiigazításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére, és különösen annak 4. cikke (3) bekezdésére,
tekintettel Bulgária és Románia csatlakozási okmányára (a továbbiakban: a 2005-ös csatlakozási okmány), és különösen annak 20. cikkére, összefüggésben annak IV. mellékletével, és 56. cikkére,
tekintettel a Bizottság javaslatára,
tekintettel az Európai Parlament véleményére,
mivel:
(1)
A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, 2003. szeptember 29-i 1782/2003/EK tanácsi rendeletet (1) módosította többek között a 2004-es csatlakozás következtében a vetőmagok támogatására vonatkozó felső határokat és a cukorágazatban dolgozó termelők esetében közvetlen támogatási rendszereket vezetett be. A cukorágazat piacának közös szervezéséről szóló, 2006. február 20-i 318/2006/EK rendelet (2) a cukorágazat közös piacszervezését a 2006/2007-es gazdasági évtől vezérlő általános szabályokat vezetett be. A 320/2006/EK rendelet (3) a cukoripar szerkezetátatlakítására szolgáló ideiglenes rendszert állapított meg.
(2)
Ezen általános szabályokat és intézkedéseket ki kell igazítani annak érdekében, hogy Bulgária és Románia Európai Unióhoz való csatlakozása időpontjától a két országban végre lehessen azokat hajtani.
(3)
Annak érdekében, hogy Bulgária és Románia kihasználhassa a cukorágazatban az 1782/2003/EK rendelet által előírt támogatási intézkedéseket, a további támogatás összegének figyelembevételével helyénvaló a Bulgária és Románia esetében alkalmazott nemzeti felső határok módosítása. Annak érdekében, hogy Bulgária és Románia független közvetlen kifizetés formájában részesülhessen a cukorra vonatkozó közvetlen kifizetésekből, helyénvaló módosítani a cukor referenciaösszegeinek nemzeti felső határát. A független, cukorra vonatkozó kifizetésekkel kapcsolatos rendelkezések Bulgáriában és Romániában történő alkalmazása érdekében célszerű a végrehajtási időszakok megfelelő kiigazítása.
(4)
Bulgáriának és Romániának vetőmagok támogatásának az 1782/2003/EK rendeletben meghatározott támogatási rendszerekbe történő beillesztésének engedélyezése érdekében indokolt Bulgáriát és Romániát felvenni az intézkedés által érintett országok listájára.
(5)
Az 1782/2003/EK rendeletet a 2005-ös csatlakozási okmány és e rendelet is módosítja, és a módosításoknak egyazon napon kell hatályba lépniük.
(6)
A cukorra, az izoglükózra és az inulinszirupra vonatkozó termelési kvótarendszerrel kapcsolatos mechanizmusoknak Bulgáriára és Romániára történő alkalmazása érdekében, valamint a 318/2006/EK rendeletben szereplő, a finomításra szánt cukor szokásos ellátási szükségletére tekintettel mindkét országot fel kell venni az intézkedéseket kihasználó országok listájára. Bulgária és Románia különleges helyzetét figyelembe vevő további kiigazítást kell tenni az említett rendelethez.
(7)
Ahhoz, hogy a bolgár és a román gazdasági szereplők részt vehessenek a 320/2006/EK tanácsi rendeletetben szereplő szerkezetátalakítási rendszerben, a rendeletet ki kell igazítani.
(8)
Következésképpen az 1782/2003/EK, a 318/2006/EK és a 320/2006/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A többek között a 2005-ös csatlakozási okmánnyal módosított 1782/2003/EK rendelet a következőképpen módosul:
1.
a 71c. cikk az első bekezdést követően a következő bekezdéssel egészül ki:
„Bulgária és Románia esetében a 143a. cikkben leírt növekedési ütem a cukorra és a cikóriára is vonatkozik.”;
2.
a 143ba. cikk a következőképpen módosul:
a)
az (1) bekezdésben az első mondatot követő szöveg helyébe a következő szöveg lép:
„A támogatás megítélésének alapja a tagállamok által 2006. április 30-ig meghatározott, a 2004/2005., a 2005/2006. és a 2006/2007. gazdasági évek közül egyet vagy többet magában foglaló, termékenként esetleg eltérő reprezentatív időszak. A reprezentatív időszakot az alábbi tárgyilagos és megkülönböztetéstől mentes feltételek alapján határozták meg:
-
esettől függően az 1260/2001/EK rendelet 19. cikkének vagy a 318/2006/EK rendelet 6. cikkének megfelelően megkötött szállítási szerződésekkel lefedett cukorrépa, cukornád vagy cikória mennyisége,
-
esettől függően az 1260/2001/EK rendeletnek vagy a 318/2006/EK rendeletnek megfelelően előállított cukor vagy inulinszirup mennyisége,
-
cukor vagy inulinszirup előállításához felhasznált, és az esettől függően az 1260/2001/EK rendelet 19. cikkével vagy a 318/2006/EK rendelet 6. cikkével összhangban megkötött szállítási szerződésekkel lefedett cukorrépa, cukornád vagy cikória termőterületének átlagos hektárszáma.
Amennyiben azonban a reprezentatív időszak magában foglalja a 2006/2007. gazdasági évet, ezt a gazdasági évet a 2005/2006. gazdasági évvel kell helyettesíteni azon mezőgazdasági termelők tekintetében, akiket a 2006/2007. gazdasági évben a 320/2006/EK rendelet 3. cikkében foglaltak szerint érint a kvótáról való lemondás.
Bulgária és Románia esetében:
a)
az első albekezdésben található 2006. április 30-i dátum helyébe 2007. február 15. lép;
b)
az elkülönített cukortámogatás a 2007-ől 2011-ig tartó időszak tekintetében is megítélhető;
c)
az első albekezdésben előírt reprezentatív időszak a 2004/2005., a 2005/2006., a 2006/2007. és a 2007/2008. gazdasági évek közül egyet vagy többet magában foglalhat, és termékenként eltérő lehet;
d)
amennyiben azonban a reprezentatív időszak magában foglalja a 2007/2008. gazdasági évet, ezt a gazdasági évet a 2006/2007. gazdasági évvel kell helyettesíteni azon mezőgazdasági termelők tekintetében, akiket a 2007/2008. gazdasági évben a 320/2006/EK rendelet 3. cikkében foglaltak szerint érint a kvótáról való lemondás.”;
b)
a cikk a következő bekezdéssel egészül ki:
„(3a) 2007-re Bulgária és Románia esetében a (3) bekezdésben említett március 31-i dátum 2007. február 15-re módosul.”;
3.
a VII., VIIIa., és XIa. melléklet e rendelet I. mellékletével összhangban módosul.
2. cikk
A 318/2006/EK rendelet a következőképpen módosul:
1.
a 7. cikk (2) bekezdése a következő albekezdéssel egészül ki:
„E bekezdés alkalmazásában Bulgária és Románia esetében a gazdasági év a 2006/2007. év.”;
2.
a 9. cikk (1) bekezdése helyébe a következő szöveg lép:
„(1) A 2006/2007. gazdasági évben 100 000 tonna izoglükózkvótával egészül ki a III. mellékletben meghatározott teljes izoglükózkvóta. A 2007/2008. és a 2008/2009. gazdasági évek mindegyikében az előző gazdasági év kvótájához 100 000 tonna további izoglükózkvótát kell adni. Ez a növekedés nem érinti Bulgáriát és Romániát.
A 2007/2008. és a 2008/2009. gazdasági évek mindegyikében az előző gazdasági év kvótájához Bulgária esetében 11 045 tonna, Románia esetében 1 966 tonna további izoglükózkvótát kell adni.
A tagállamok a kiegészítő kvótát a vállalkozások részére a 7. cikk (2) bekezdésével összhangban kiosztott izoglükózkvóták arányában osztják ki.”;
3.
a 29. cikk (1) bekezdése helyébe a következő szöveg lép:
„(1) A 19. cikk (1) bekezdése ellenére a finomításra szánt cukor gazdasági évenkénti, fehércukorban kifejezett, szokásos ellátási szükséglete a Közösségben 2 324 735 tonna mennyiségben kerül rögzítésre.
A 2006/2007., a 2007/2008. és a 2008/2009. gazdasági év folyamán a szokásos ellátási szükséglet az alábbiak szerint oszlik meg:
-
Bulgária esetében 198 748 tonna,
-
Franciaország esetében 296 627 tonna,
-
Portugália esetében 291 633 tonna,
-
Románia esetében 329 636 tonna,
-
Szlovénia esetében 19 585 tonna,
-
Finnország esetében 59 925 tonna,
-
az Egyesült Királyság esetében 1 128 581 tonna.”;
4.
a III. melléklet helyébe e rendelet II. mellékletének szövege lép.
3. cikk
A 320/2006/EK rendelet 3. cikke (1) bekezdése első albekezdésének bevezető szövege helyébe a következő szöveg lép:
„Bármely, cukrot, izoglükózt vagy inulinszirupot gyártó vállalkozás, amelyre 2006. július 1-jéig, vagy Bulgária és Románia esetében 2007. január 31-ig egy adott kvótát osztottak ki, a lemondott kvóta tonnájánként szerkezetátalakítási támogatásra jogosult, feltéve hogy a 2006/2007-es, a 2007/2008-as, a 2008/2009-es vagy a 2009/2010-es gazdasági év valamelyikében a vállalkozás:”.
4. cikk
Ez a rendelet Bulgária és Románia csatlakozási szerződésének hatálybalépése esetén, 2007. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 19-én.